User talk:Anwar Milton

அன்வர் மில்டன் - கவிதைகள்

 * 1) மீள்_பதிவு...

"மலைகளின் அரசி" கருநிறப் பாம்பொன்றின் முதுகில் நீள்வாக்கில் வரையப்பட்டிருக்கும் வெண்கோடுகளின் இருமருங்கிலும் எறும்புச் சாரையாக ஊர்கின்றன எதிரெதிர் திசைகளில் வாகனங்கள்.... அச்சுறுத்தும் வளைவுகளில் ஒலியெழுப்பி எதிர்வரும் வாகனங்கள் பயமுறுத்துகின்றன... பேருந்தின் சாளரத்தினூடே காட்டித் திகிலூட்டும் பெரும் பள்ளங்கள்... உள்ளத்தில் ஒட்டிக்கொள்ளும் பசுமைப் பள்ளத்தாக்குகள்.... உளங்கவரும் பெயர் தெரியாத செந்நிறப் பூக்கள்.... சில்லென ஈரம் கசியும் பாறைகளைப் போர்த்துகின்ற பாசிகள்... பரிச்சயம் இல்லா சுற்றுலாப் பயணி தவறவிட்டுச் சென்ற கைக்குட்டை.... நிறுத்தத்தில் காத்திருக்கும் மலைக் கிராமவாசிகள்... இருமருங்கிலும் கட்டப்பட்டிருக்கும் தடுப்புச்சுவர் தாண்டி எதையோ தலையாட்டி ரசிக்கின்ற கொடிகள்... விற்பனைக்கிருந்த பலா... மண்ணைக் கட்டியனைக்கும் மரவேர்கள்....  வினோதமாக சற்றே பெரிதாய் வளர்ந்திருக்கும் கற்றாழையின் ஆக்டோபஸ் விரல்கள்.... சாலையோரம் பழைய விபத்தில் உடைந்திருக்கும் இருசக்கர வாகன முகப்பு விளக்கு.... உயரே செல்லச் செல்ல கவ்வும் குளுமை.... காதடைக்கும் குறைகின்ற காற்றழுத்தம்.. வான்முட்ட நெடிதுயர்ந்த மரங்கள்... காற்றில் கவிதையாய் பேசும் வாசப்பூக்கள்... ஆங்காங்கே துள்ளியோடும் சிற்றோடைகள்.... பனித்துளியில் நனைந்த ஊசியிலை மரங்கள்... காதுகளில் தேன் பாய்ச்சும் நிறம்தெரியாப் பறவைகள்.... பயணிக்கும் பேருந்தில் இசைத்துக் கொண்டிருக்கும் "எந்தப் பெண்ணிலும் இல்லாத ஒன்று..." என்ற திரையிசைக் கானம், உன்னைப் பார்த்து, "எந்தப் பெண்ணிலும் இல்லாத ஒன்று ஏதோ அது ஏதோ உன்னிடம் இருக்கிறது" எனப் பாடத் தோன்றுகிறது...

என் உதகைக் காரிகையே...! கோடி நூற்றாண்டுகளேனும் கவின்மிகு மலைகளின் அரசி உன் பேரழகில் மயங்கிக் கிடக்க வேண்டுமெனவே இதயம் ஏங்கித் தவிக்கிறதே அதையறிவாயா நீ....?

--அன்வர் மில்டன், 28/12/2018 Anwar Milton (talk) 01:52, 28 December 2018 (UTC)